Europarlamentaarikko Jussi Halla-aho (ps.) ei puolueensa puheenjohtajanakaan pyrkisi hallituksen jäseneksi. Puolue voisi hänen mukaansa kuitenkin jatkaa hallitusvastuussa. Perussuomalaisten puheenjohtajaksi ehdolla oleva Halla-aho oli TV1:n Ykkösaamun vieraana lauantaina.

Halla-aho perusteli hallituksen ulkopuolelle jäämistä muun muassa sillä, ettei ole kansanedustaja.

– Muuten tulee ihan se käytännön riski, että ministeri on kiristettävissä. Hänelle voidaan sanoa, että jos et tanssi pillin mukaan, niin lennät hallituksesta pihalle. Silloin se tilanne on ihan erilainen, jos ihmisellä ei ole kansanedustajan paikkaa selkänojana.

Lisäksi Halla-aho epäili yhteistyön sujumista kokoomuksen kanssa.

– Kokoomus on sitonut aika paljon poliittista arvovaltaansa minun vastustamiseeni. Siinä saattaisi helposti käydä niin, että jos minusta tehtäisiin ministeri, niin koko loppuhallituskauden ajan osa hallituskumppaneista keskittyisi osoittamaan minulle kaapinpaikkaa.

– Perussuomalaisten on muutenkin ollut aika vaikeaa saada itselleen tärkeitä kysymyksiä hallituksen ohjelmiin ja saatua edistettyä niitä hallituksessa. Luulen, että jos minun kaltaiseni selvästikin hiukan provosoiva hahmo tulisi hallitukseen, niin se vastarinta olisi niin kovaa, että meidän kävisi entistä vaikeammaksi edistää omia tavoitteitamme, hän arvioi.

"Soinin asema olisi erikoinen"

Vaikka perussuomalaiset jatkaisi hallituksessa, perussuomalaisia vuodesta 1997 johtanut Timo Soini ei voisi jatkaa ulkoministerinä, Halla-aho linjasi.

– Pitäisin sitä tilannetta aika erikoisena, että puolueen väistynyt puheenjohtaja pitää hallussaaan puolueen raskainta salkkua hallituksessa. Se voisi johtaa tiettyihin ongelmiin, varsinkin kun media tai muut puolueet pohtivat, että kenelle soitetaan, kun pitää tietää perussuomalaisten ministeriryhmän kanta, Halla-aho perusteli.

Hän haluaisi ministereiksi "neutraalimpia hahmoja", mutta ei nimennyt potentiaalisia ehdokkaita.

Puolueesta vähemmän johtajakeskeinen, maahanmuuttoon keskittyvä

Halla-ahon mielestä perussuomalaisten pitäisi keskittyä edistämään jäsenilleen tärkeimpiä teemoja, kuten maahanmuuttopolitiikkaa.

– Perussuomalaisten johdon täytyy priorisoida asiat samalla tavalla kuin meidän kenttämme mitä ilmeisemmin tekee. Eli maahanmuuttopolitiikan ja tällaisen Suomen etu ensin -ajattelun pitää olla voimakkaammin esillä meidän puolueemme julkisissa ulostuloissa, Halla-aho sanoi.

Puolue ei Halla-ahon mukaan myöskään saisi jatkossa enää "pyöriä yhtä vahvasti yhden henkilön ympärillä".

– Haluan kehittää perussuomalaisista normaalin puolueen, jossa ei pelätä sisäisiä erimielisyyksiä, ja jossa käydään avointa, kriittistäkin keskustelua. Se on ainoa keino, jolla mahdollistetaan puolueen kehittyminen.

Oman puheenjohtajaehdokkutensa Halla-aho arvioi olevan jonkinasteinen velvollisuus.

– Perussuomalaisissa on kohtuullisen vähän sellaisia poliitikkoja, jotka olisivat tunnettuja kautta maan. Katsoin että tässä tilanteessa minulla on tietynlainen velvollisuus asettua ehdolle.

– Etenkin kun monet niistä kysymyksistä, jotka ovat perussuomalaisten äänestäjäkunnalle erittäin korkealla prioriteettilistalla, henkilöytyvät hyvin voimakkaasti minuun, sanoi Halla-aho Ykkösaamussa.